Brandstof: Dít is wat motoriste kan verwag(Foto: pixabay) Brandstofpryse sal na verwagting in November verder daal danksy ŉ effens sterker rand en laer internasionale oliepryse. Die Automobiel-Assosiasie (AA) sê huidige data wys dat petrol met tot 27 c/ℓ kan daal en diesel met ŉ verwagte 11 c/ℓ. Die AA grond sy vooruitskattings op ongeouditeerde data van die Sentrale Energiefonds. “Die enigste vlieg in die salf is paraffien,” het die AA gesê. Die prys van paraffien, wat vir lig- en kookdoeleindes gebruik word, gaan na verwagting met 15c/ℓ styg. Die AA sê die rand het die afgelope maand vasgestaan teen die Amerikaanse dollar en het vandeesweek selfs verder verstewig. “Die geleidelike versterking word weerspieël in internasionale oliepryse wat deur die loop van die maand teruggesak het. Daar was selfs verdere dalings oor die afgelope tien dae,” het die vereniging gesê. Die AA sê die wisselkoers en die prys van olie was die afgelope twee maande meer bestendig, wat daarop dui dat brandstofpryse nou weer gestabiliseer het. “Ons hoop dit is die geval. Bestendigheid in brandstofpryse gaan welkome verligting wees vir individue en maatskappye in die huidige ekonomiese situasie,” het die AA gesê.